BE8 ปี 65 โตแกร่ง
เทรนด์ธุรกิจ Digital Transformation ที่ยังเติบโตต่อเนื่อง จากการลงทุนด้านเทคโนโลยีของทั้งภาครัฐและเอกชน กลายเป็นปัจจัยบวกสำหรับ BE8
เทรนด์ธุรกิจ Digital Transformation ที่ยังเติบโตต่อเนื่อง จากการลงทุนด้านเทคโนโลยีของทั้งภาครัฐและเอกชน กลายเป็นปัจจัยบวกสำหรับ BE8
1 พ.ค. 2565

คุณค่าบริษัท
เทรนด์ธุรกิจ Digital Transformation ที่ยังเติบโตต่อเนื่อง จากการลงทุนด้านเทคโนโลยีของทั้งภาครัฐและเอกชน กลายเป็นปัจจัยบวกที่ทำให้บริษัท เบริล 8 พลัส จำกัด (มหาชน) หรือ BE8 ซึ่งทำธุรกิจที่ปรึกษาด้าน Digital Transformation แบบครบวงจรในด้านการบริหารจัดการความสัมพันธ์กับลูกค้า (CRM), การวิเคราะห์ข้อมูล และเทคโนโลยีดิจิทัล รวมถึงการเป็นตัวแทนจำหน่ายซอฟต์แวร์ชั้นนำระดับโลก เติบโตก้าวกระโดด
สะท้อนได้จากผลประกอบการในปี 2564 ที่มีกำไรสุทธิ 82.14 ล้านบาท เพิ่มขึ้น 247.46% จากปี 2563 ที่มีกำไรสุทธิ 23.64 ล้านบาท โดยมีรายได้รวม 379.11 ล้านบาท เพิ่มขึ้น 21.29% จากปี 2563 ที่มีรายได้รวม 312.55 ล้านบาท
ส่วนในปี 2565 คาดจะเติบโตต่อเนื่อง โดยมีปัจจัยหนุนจากเมื่อช่วงปลายปี 2564 ได้ขยายงานเข้าไปสู่ภาครัฐ โดยได้เซ็นสัญญางานให้บริการที่ปรึกษาด้านดิจิทัลทรานส์ฟอร์เมชั่นและพัฒนาระบบการจัดการลูกค้าสัมพันธ์ (CRM) อย่างครบวงจรตั้งแต่การตลาด การขาย และการให้บริการแบบ Omni-Channel ให้กับไปรษณีย์ไทย มูลค่าประมาณ 100 ล้านบาท ระยะเวลาโครงการ 3 ปี
นอกจากนี้ เมื่อช่วงต้นปี 2565 ยังชนะการประมูลงานโครงการพัฒนาระบบ Port Community System (PCS) ของการท่าเรือแห่งประเทศไทย (กทท.) มูลค่าประมาณ 440 ล้านบาท ระยะเวลา 3 ปี (2565-2567)
ทำให้มั่นใจว่าในปี 2565 จะบรรลุเป้าหมายรายได้เติบโต 50% จากปีก่อน ที่มีรายได้อยู่ที่ 379.11 ล้านบาท โดยปัจจุบันบริษัทอยู่ระหว่างเจรจากับพันธมิตรในประเทศ 2 ราย คาดว่าจะสามารถปิดทั้ง 2 ดีลได้ภายในไตรมาส 2/2565 ซึ่งจะเข้ามาเสริมแผนการเติบโต
ขณะที่แนวโน้มผลการดำเนินงานในไตรมาส 1/2565 คาดรายได้และกำไรจะเติบโตต่อเนื่อง หลัก ๆ มาจากดีมานด์ในด้าน Digital Transformation ยังมีต่อเนื่อง ประกอบกับบริษัทได้รับความเชื่อมั่นจากลูกค้าในการเลือกใช้บริการของบริษัท ซึ่งเป็นผู้ดำเนินธุรกิจที่ปรึกษาด้าน Digital Transformation ที่ให้บริการแบบครบวงจร
ด้าน บล.โนมูระ พัฒนสิน ประเมินกำไรปี 2565 ของ BE8 จะอยู่ที่ 115 ล้านบาท เติบโต 40% จากปีก่อน จากรายได้ธุรกิจในประเทศเติบโตสูง 28% และธุรกิจในต่างประเทศโดยเฉพาะในเวียดนาม ซึ่งคาดว่าจะสามารถเติบโตอย่างก้าวกระโดด รวมทั้งมีโอกาสเห็นการเติบโตจากการทำ JV หรือ M&amp;A เพิ่มเติมในปี 2565
สำหรับการประเมินมูลค่า (Valuation) ปัจจุบันราคาหุ้น BE8 ซื้อขายกันที่ P/E ระดับ 103.48 เท่า เทียบกับ P/E ตลาดโดยรวมที่ระดับ 19.34 เท่า ถือว่าราคาซื้อขายสูงกว่าตลาดหลายเท่าตัว แต่อย่างไรก็ตาม ถ้าดู P/BV ที่ระดับ 3.09 เท่า ก็อาจสูงกว่าค่าเฉลี่ยที่ส่วนใหญ่ P/BV จะอยู่ที่ระดับ 1–2 เท่า
…
รายชื่อผู้ถือหุ้นใหญ่
รายชื่อกรรมการ